BEI, norme revizuite pentru finanțarea în domeniul securității și apărării
Consiliul de administrație al Băncii Europene de Investiții (BEI) a aprobat o actualizare a definiției bunurilor și infrastructurii eligibile pentru finanțare din partea Grupului BEI, deschizând noi posibilități de investiții. Acest lucru include facilitarea finanțării pentru întreprinderile mici și mijlocii (IMM-uri) din industria de securitate și apărare prin deschiderea de finanțare intermediată dedicată.
Consiliul de administrație a aprobat, de asemenea, 4,5 miliarde EUR în noi finanțări pentru proiecte, inclusiv în domeniile strategice prioritare de acțiune ale climei, inovării tehnologice și agriculturii.
„Ne intensificăm sprijinul pentru industria europeană de securitate și apărare, consolidând investițiile pentru a menține Europa și cetățenii ei în siguranță, protejând în același timp capacitatea de finanțare a Grupului BEI.”
Stimularea sprijinului Grupului BEI pentru a proteja pacea și securitatea Europei este una dintre principalele priorități strategice prezentate de președinta Calviño miniștrilor de finanțe din UE în februarie. În urma unor consultări intense cu acționarii Băncii, cu piețele financiare și cu principalele părți interesate, precum și în urma mandatului Consiliului European de a îmbunătăți în continuare accesul la finanțare pentru firmele europene din domeniul securității și apărării, președinta Calviño a dezvăluit un plan de acțiune imediat pentru industria de securitate și apărare la ultima reuniune ECOFIN, în cadrul căreia inițiativa s-a bucurat de un sprijin larg.
Planul de acțiune a fost adoptat în mod oficial
În cadrul reuniunii de astăzi a Consiliului de administrație, a fost adoptat în mod oficial Planul de acțiune. Pe viitor BEI va renunța la o cerință anterioară conform căreia proiectele cu dublă utilizare eligibile pentru finanțare în domeniul securității și apărării trebuie să obțină mai mult de 50 % din veniturile preconizate din utilizarea civilă.
Proiectele și infrastructurile utilizate de armată sau de poliție care servesc și nevoilor civile vor fi acum eligibile pentru finanțare din partea Grupului BEI. Nu va mai exista un prag minim pentru veniturile preconizate din aplicațiile civile sau ponderea utilizatorilor civili.
În plus, BEI își va actualiza normele pentru finanțarea IMM-urilor din domeniul securității și apărării, deschizând linii de credit dedicate pentru proiecte cu dublă utilizare gestionate de bănci și alte intermediari. Această schimbare are ca scop sporirea accesului la finanțare pentru întreprinderile mai mici și start-up-urile inovatoare din acest domeniu.
A fost creat un birou de securitate și apărare
Societățile din UE, a căror activitate se desfășoară parțial în domeniul apărării vor fi eligibile pentru finanțare care utilizează linii de credit intermediate susținute de BEI. Nu au fost aduse modificări suplimentare listei de eligibilitate, activităților excluse și sectoarelor excluse ale Grupului BEI.
Grupul BEI a creat un Birou de securitate și apărare, care oferă un ghișeu unic pentru investiții în domeniul securității și apărării, operațional de la 1 mai 2024. Acesta oferă sprijin financiar raționalizat și asistență de specialitate în vederea consolidării capacităților de securitate și apărare ale Europei.
Se așteaptă ca aceste modificări să accelereze investițiile și să îmbunătățească accesul la finanțare din partea Grupul BEI pentru sectorul european al securității și apărării, utilizând cele 6 miliarde EUR, disponibile în cadrul actualului program de finanțare din cadrul inițiativei strategice pentru securitatea europeană (SESI) și Mecanismul de capitaluri proprii în domeniul apărării al Fondului European de Investiții (FEI), sporind și mai mult sprijinul deja considerabil pe care Grupul BEI îl acordă industriei europene de securitate și apărare.
4,5 miliarde EUR pentru investiții în inovare, afaceri, transport și agricultură
Consiliul de administrație a aprobat astăzi și o nouă finanțare în valoare de 4,5 miliarde EUR pentru investiții în energia din surse regenerabile, agricultură, transport durabil și întreprinderi.
„Finanțarea va avea un impact în ceea ce privește crearea de locuri de muncă calificate, creșterea producției de energie din surse regenerabile și îmbunătățirea infrastructurii de transport durabile pentru a îmbunătăți viața și oportunitățile și pentru a contribui la un viitor mai verde și mai rezistent pentru toți”, a subliniat președinta BEI, Nadia Calviño.
Consiliul de administrație a aprobat o finanțare în valoare de 1 miliard EUR pentru întreprinderi noi. Cercetarea și inovarea corporatistă axată pe durabilitate în întreaga Europă vor fi sprijinite de o inițiativă paneuropeană dedicată împrumuturilor de capital de risc și de o nouă cooperare cu partenerii financiari pentru a spori finanțarea întreprinderilor din Ucraina, Georgia, Moldova, Armenia și Azerbaidjan, în timp ce accesul la finanțare pentru a permite întreprinderilor să se extindă și să creeze locuri de muncă va fi îmbunătățit prin noi programe de finanțare a întreprinderilor cu parteneri bancari din Spania și Republica Cehă.
BEI a sprijinit investiții în transportul durabil
Au fost aprobate, de asemenea, primul program de finanțare pentru sectorul agroindustrial și cooperativele agricole din Senegal, în cadrul inițiativei de finanțare a agriculturii pan-africane a BEI, precum și sprijinul pentru investiții în agricultură și dezvoltare rurală în Spania.
BEI a sprijinit investiții în transportul durabil în valoare de 1,1 miliarde EUR, inclusiv cofinanțarea construcției unei noi rețele feroviare suburbane de 149 de kilometri în Bangalore, al treilea cel mai mare oraș din India, care va reduce congestionarea traficului, emisiile de gaze cu efect de seră și poluarea. A fost aprobată, de asemenea, finanțarea unor trenuri regionale de călători noi în sud-vestul Franței și sprijin sporit pentru o extindere a metroului din Stockholm.
Consiliul de administrație a aprobat noi investiții în energie curată în valoare totală de 1,2 miliarde EUR. A fost aprobată o nouă finanțare de capitaluri proprii pentru investiții în energie regenerabilă la scară largă în Asia, America Latină și Europa, alături de susținerea unor proiecte eoliene și solare la scară mică în Franța și Germania și de modernizarea distribuției de energie electrică în Grecia și Italia.